Nelietuviškų žodžių dėmenų rašymas (3-ia pamokėlė)
Keletas nelietuviškos kilmės žodžių kaip savarankiški kaitomi (kartais ir nekaitomi) žodžiai rašomi atskirai, o kaip sudurtinio žodžio dėmenys rašomi kartu su antraisiais dėmenimis, pvz.: 

euras „piniginis vienetas“, pvz., euro zona, euro kursas, bet euroatlantinis, eurobiurokratas, eurointegracija, eurokomisaras (euro- „susijęs su Europa ar Europos Sąjunga“);
elektros energija, elektros prekės, elektros srovė, elektros kaina, elektros skaitiklis, bet elektroakustika, elektrooptika, elektrorentgenograma, elektrostimuliacija, elektrotechnika, elektroterapija, elektrotonusas; 

mini „1. labai trumpų moteriškų drabužių tipas; 2. mažasis, smulkusis“, pvz.: mini sijonas, mini suknelė, mini galerija, bet minikompiuteris, minilazeris, minimanipuliatorius, minimetras;
moto „1. epigrafas, 2. sakinys ar frazė, išreiškiantys pagrindinį principą ar siekį“, pvz.: knygos moto, gyvenimo moto, bet motodromas, motokrosas (moto- „motorinis, motorizuotas, reiškiantis sąsają su motociklu“); 
radijo bangos, radijo imtuvas, radijo ryšys, radijo stotis, bet radiobiologija, radioelektronika, radioekologija, radiokompasas, radiometras, radionavigacija, radiotelefonas, radiotelemechanika; 

retro „praeities mada, stilius“, pvz.: retro baldai, retro šukuosena, retro skrybėlaitė, bet retroaktyvus, retrospektyva, retrosintezė.

